CELEX: C2004/284/21
Language: fi
Date: 2004-11-20 00:00:00
Title: Asia C-406/04: Tribunal du travail de Bruxelles'n (17. jaosto) 8.9.2004 tekemällään päätöksellä esittämä ennakkoratkaisupyyntö asiassa Gérald de Cuyper vastaan Office national de l'emploi

20.11.2004   
            
            
               FI
            
            
               Euroopan unionin virallinen lehti
            
            
               C 284/11
            
         Tribunal du travail de Bruxelles'n (17. jaosto) 8.9.2004 tekemällään päätöksellä esittämä ennakkoratkaisupyyntö asiassa Gérald de Cuyper vastaan Office national de l'emploi
   (Asia C-406/04)
   (2004/C 284/21)
   Tribunal du travail de Bruxelles (17. jaosto) on esittänyt 8.9.2004 tekemällään päätöksellä, joka on saapunut Euroopan yhteisöjen tuomioistuimeen 23.9.2004, yhteisöjen tuomioistuimelle ennakkoratkaisupyynnön asiassa Gérald de Cuyper vastaan Office national de l'emploi.
   Tribunal du travail de Bruxelles (17. jaosto) pyytää Euroopan yhteisöjen tuomioistuimelta ennakkoratkaisua seuraaviin kysymyksiin:
   Rajoitetaanko työttömyysturvasta 25.11.1991 annetun kuninkaan asetuksen 66 §:ssä säädetyllä edellytyksellä, jonka mukaan työttömyyskorvauksen saamiseksi yli 50-vuotiaan työttömän, joka on kyseisen kuninkaan asetuksen 89 §:n perusteella saanut vapautuksen ilmoitusvelvollisuudesta ja sen seurauksena vapautuksen velvollisuudesta olla työmarkkinoiden käytettävissä, on tosiasiallisesti asuttava Belgiassa, Euroopan yhteisöjen perustamissopimuksen 17 ja 18 artiklassa vahvistettua Euroopan unionin kansalaisten oikeutta liikkua vapaasti ja oleskella jäsenvaltioiden alueella?
   Onko tämä velvollisuus asua työttömyyskorvauksen myöntämiseen toimivaltaisen valtion alueella, joka perustellaan kansallisessa lainsäädännössä sen valvonnan vaatimuksella, joka koskee työttömille maksettavia korvauksia koskevien ja lainsäädännössä asetettujen edellytysten noudattamista, suhteellisuusperiaatteen vaatimuksen, jota tähän yleisen edun mukaiseen tavoitteeseen pyrittäessä on noudatettava, mukainen sikäli kuin se rajoittaa Euroopan yhteisöjen perustamissopimuksen 17 ja 18 artiklassa vahvistettua Euroopan unionin kansalaisten oikeutta liikkua vapaasti ja oleskella jäsenvaltioiden alueella?
   Syrjitäänkö tällä asuinpaikkaa koskevalla vaatimuksella sillä olevan estävän vaikutuksen vuoksi unionin kansalaisia, jotka ovat työttömyyskorvauksen myöntämiseen toimivaltaisen jäsenvaltion kansalaisia, kun tämän vaatimuksen mukaan kyseinen oikeus myönnetään niille, jotka eivät käytä perustamissopimuksen 17 ja 18 artiklassa vahvistettua oikeutta liikkua vapaasti ja oleskella jäsenvaltioiden alueella, ja se evätään niiltä, jotka pyrkivät käyttämään tätä oikeutta?